Diari Oficial de la Generalitat Valenciana


Sumari del DOGV 6241, del 08-04-2010 (2010/3877)

ORDRE 14/2010, de 6 d'abril, de la Conselleria d'Indústria, Comerç i Innovació, per la qual es regulen les ajudes a entitats locals per a les actuacions derivades de l'aplicació del Pla de Competitivitat del Comerç Urbà per a l'exercici 2010.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6241

Data del DOGV
:   08-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3877


Data del document
:   06-04-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * suport econòmic
    * comerç integrat
    * ajuda pública
    * manifestació comercial
    * programa d'actuació
    * administració local
    * comercialització

ORDRE 14/2010, de 6 d'abril, de la Conselleria d'Indústria, Comerç i Innovació, per la qual es regulen les ajudes a entitats locals per a les actuacions derivades de l'aplicació del Pla de Competitivitat del Comerç Urbà per a l'exercici 2010. [2010/3877]  
L'actual conjuntura econòmica aconsella a les administracions públiques incrementar els esforços per a plantejar mesures coordinades capaces d'oferir una resposta global, concentrant els seus objectius en el creixement i l'ocupació, i tenint com a referències permanents la cohesió social i el desenvolupament sostenible, en línia amb l'Estratègia de Lisboa i el Pla de Recuperació de l'Economia adoptat per la Comissió al novembre de 2008.  
L'economia valenciana, en sintonia amb l'espanyola i l'europea, participa tant en les conseqüències de la crisi com en les mesures per a atallar-la amb avantatge. Per això, i complementant les ajudes que ha posat en marxa pel Consell, la Conselleria d'Indústria, Comerç i Innovació, conscient del paper protagonista que han d'exercir les entitats locals en l'ordenació comercial del seu territori i, per tant, en la gestió d'actuacions que dinamitzen l'economia i el conjunt del teixit empresarial valencià, ha considerat necessari establir una convocatòria d'ajudes específica per als ens locals que, en la mateixa línia que anys anteriors, pretenen, d'una banda estimular l'economia i l'ocupació, i d'una altra consolidar el comerç local i les àrees urbanes, alhora que es reforcen les condicions urbanes i les xarxes de cooperació i informació per al millor desenvolupament del teixit comercial valencià. D'ací, l'especial importància d'incidir en l'adopció de mesures que faciliten l'accessibilitat i promoguen la sostenibilitat social i mediambiental en el marc d'una economia equilibrada i responsable.  
Finalment, i per complir el que disposa l'apartat 4 de l'article 7 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes previstes en la present ordre no són incompatibles amb el mercat comú, i per tant no estan subjectes a la notificació prevista en l'article 108 del Tractat de Funcionament de la Unió Europea, en no reunir tots els requisits de l'article 107 del mateix tractat, ja que no representen un benefici per a empreses. Les ajudes van dirigides al finançament d'activitats d'interés públic realitzades per entitats locals, que no comporten l'exercici d'una activitat econòmica en el sentit d'oferta de béns i servicis destinada a la consecució d'un benefici, ni impliquen un avantatge econòmic a favor d'empreses o entitats que puguen falsejar la competència en els intercanvis comercials entre els estats membres.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, de Consell, i l'article 47 del Text Refós de la Llei d'Hisenda Pública de la Generalitat,  
ORDENE  
TÍTOL I  
Disposicions generals  
Article 1. Objecte i accions susceptibles de suport  
1. L'objecte de la present ordre és establir les bases reguladores i realitzar la convocatòria de concessió d'ajudes a ens locals per a les actuacions derivades de l'aplicació del Pla de Competitivitat del Comerç Urbà per a l'exercici 2010.  
2. Les accions susceptibles de suport són les establides en esta ordre per a cada tipus d'ajuda, i s'ajustaran al que s'ha disposat en els apartats següents:  
a) Llevat del que s'ha disposat en l'article 14.1, l'execució de les accions podrà iniciar-se des de l'1 de gener de 2010.  
b) Les ajudes regulades en la present ordre podran tenir caràcter plurianual, a sol·licitud del beneficiari, quan així ho requerisca el termini d'execució de les actuacions objecte d'estes i en els casos que així es preveja, mitjançant finançament en distintes anualitats, en l'apartat 1 de l'article 3 d'esta ordre.   
c) Les ajudes previstes en esta ordre podran arribar a una intensitat de fins al 100 per cent del pressupost elegible, amb els límits per entitat i any que puguen establir-se par a cada tipus d'ajuda.  
d) Serà subvencionable l'IVA satisfet per l'adquisició de béns o servicis que forme part del cost de l'acció susceptible de suport, sempre que no siga susceptible de recuperació o compensació.   
e) Es podrà subcontratar l'activitat objecte de la subvenció fins al 100 per cent.  
f) Les ajudes podran ser compatibles amb altres per a la mateixa finalitat, sempre que la quantia de totes estes no supere el cost de l'activitat subvencionada.  
Article 2. Beneficiaris  
1. Podran ser beneficiaris de les ajudes regulades en la present ordre les entitats locals de la Comunitat Valenciana.  
2. Els beneficiaris no podran estar sotmesos a les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions, i hauran de complir la normativa sobre integració laboral de persones amb discapacitat.  
Article 3. Crèdit pressupostari  
1. De conformitat amb el que s'ha establit en la Llei 13/2009, de 29 de desembre, de Pressupostos de la Generalitat per a 2010, les ajudes previstes en esta ordre es finançaran a càrrec de la secció 11, programa 761.10, Ordenació i Promoció Comercial, i línies i imports globals màxims que a continuació s'assenyalen:  
Capítol IV  
- Línia T6532, ajudes previstes en el títol III, capítol II, article 22, per un import global màxim de 242.386,54 euros.  
- Línia T5716, ajudes previstes en el títol III, capítol III article 26, per un import global màxim de 463.449,99 euros.  
- Línia T6913, ajudes previstes en el títol III, capítol IV, article 30, punts 1, 2, 3 i 4, per un import global màxim de 631.012,83 euros.  
Capítol VII  
- Línia T0146, ajudes previstes en el títol III, capítol I, per un import global màxim de 5.077.504,78 euros, amb el següent desglossament: 2.577.504,78 euros per a l'exercici 2010, 2.000.000,00 d'euros per a 2011 i 500.000,00 euros per a 2012.  
- Línia T6916, ajudes previstes en el títol II, capítol únic, article 12, per un import global màxim de 344.403,37 euros amb el següent desglossament: 209.403,37 euros per a l'exercici 2010 i 135.000,00 euros per a l'exercici 2011.  
- Línia T6537, ajudes previstes en el títol III, capítol IV, article 30, punt 5, per un import global màxim de 36.194,72 euros.  
Les anualitats corresponents a exercicis futurs quedaran subordinades a l'existència de crèdit adequat i suficient en els corresponents pressupostos de la Generalitat per als dits exercicis.  
2. Els anteriors imports globals màxims, així com el termini de presentació de sol·licituds, podran ser ampliats d'acord amb el pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
Article 4. Sol·licituds i terminis  
1. La sol·licitud general en imprés normalitzat haurà d'anar acompanyada dels annexos corresponents. Ambdós documents podran obtenir-se en la pàgina web de la Generalitat (www.prop.gva.es) a partir de la publicació d'esta convocatòria.  
2. Les sol·licituds es presentaran als corresponents serveis territorials de Comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, podrà realitzar-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat accessibles a través de: www.tramita.gva.es i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas que es presente un certificat digital de persona física i que s'actue en representació d'una persona jurídica, caldrà que s'inscriga prèviamente en el Registre de Representacions de Caràcter Voluntari davant la Generalitat per a la realització de tràmits per via telemàtica.  
Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, en el termini més breu possible dins de l'establit en l'apartat 5 d'este article.  
3. Les sol·licituds hauran d'anar acompanyades, a més de la documentació que per a cada una de les ajudes s'establix concretament en l'articulat d'esta ordre, dels documents que a continuació s'especifiquen:  
a) Memòria firmada, descriptiva de l'actuació per a la qual se sol·licita l'ajuda, i pressupostos detallats per partides. La memòria haurà de preveure tots aquells aspectes que, per a cada tipus d'ajuda, han d'especificar-se d'acord amb el que s'ha disposat en l'articulat d'esta ordre.  
b) Documentació identificadora de l'entitat sol·licitant i del seu representant legal, o persona en qui delegue de conformitat amb la legislació de règim local.   
c) Certificat o còpia de l'acte/acord de l'òrgan competent on s'indique la voluntat de sol·licitar la subvenció.   
d) Certificat del secretari o interventor de l'entitat sol·licitant sobre el caràcter no compensable o no recuperable de l'IVA suportat en l'actuació per a la qual se sol·licita subvenció.  
e) Dades de domiciliació bancària segons model vigent. Si el compte bancari no ha sigut utilitzat mai en les relacions amb esta conselleria, s'haurà d'aportar fitxa de manteniment de tercers i certificat bancari acreditatiu de la titularitat. Altrament, s'haurà d'indicar el número del compte anteriorment utilitzat i donat d'alta a estos efectes.  
f) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt.   
g) Declaració responsable de no haver rebut ni sol·licitat altres subvencions o ajudes, per a la mateixa finalitat, o, si és el cas, relació d'entitats a les quals s'hagen sol·licitat o de les quals s'hagen obtingut, amb indicació de la quantitat sol·licitada o concedida i la normativa en què s'empara.  
h) Declaració responsable que el sol·licitant no és deutor de la Generalitat per reintegrament de subvencions i no està sotmés a la resta de prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
i) En el cas d'ajudes a la inversió, programa d'actuació que garantisca l'execució en els exercicis per als quals es concedisca la subvenció.  
j) Si és el cas, documentació acreditativa de les circumstàncies rellevants per a la valoració de l'expedient.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.  
5. El termini de presentació de sol·licituds serà fins al 30 d'abril de 2010.  
Article 5. Tramitació i resolució del procediment  
1. La Direcció General de Comerç i Consum podrà demanar del sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el titular de la Conselleria d'Indústria, Comerç i Innovació dictarà una resolució de concessió de l'ajuda, que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
Article 6. Resolució de concessió d'ajudes  
1. El procediment de concessió de les subvencions es tramitarà en règim de concurrència competitiva, que es realitzarà mitjançant comparació de les sol·licituds presentades, amb l'objectiu d'establir una prelació entre estes, d'acord amb els criteris de valoració que s'establisquen per a cada ajuda en la present ordre.  
2. En cas d'empat, tindrà preferència en l'adjudicació l'entitat que haja obtingut major puntuació en el primer dels criteris de valoració previstos en esta ordre per a l'ajuda corresponent; si continua l'empat, es resoldrà per la major puntuació obtinguda en els criteris successius.  
3. El termini màxim per a resoldre les sol·licituds que es formulen per a la concessió de les ajudes que puguen establir-se serà de tres mesos comptats des de la data de la finalització del termini de presentació de sol·licituds.  
4. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
7. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes a comptar de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.  
Article 7. Resolució d'incidències  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a l'esmentada concessió, i en especial els supòsits de:  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.  
- Renúncies.  
2. Les modificacions que tinguen lloc com a conseqüència de la resolució d'incidències no podran comportar un canvi en la baremació efectuada per a l'adjudicació de l'ajuda, ni cap altre que puga afectar drets de tercers interessats.  
Article 8. Control de les accions  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.   
2. La Direcció General de Comerç i Consum en els supòsits en què ho estime procedent podrà designar personal tècnic perquè col·labore en l'execució o direcció tècnica de les accions; a este efecte el beneficiari estarà obligat, quan així ho determine la corresponent resolució de concessió de l'ajuda, a fer saber a eixe centre directiu l'inici de les actuacions.  
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb el pressupost aprovat, que podrà diferir en la quantia de l'inicialment presentat, i en els termes fixats per a la concessió de l'ajuda; serà també admissible la realització de pagaments parcials, d'acord amb el que establixen les esmentades resolucions de concessió.   
2. Als efectes del que establix el punt anterior, els beneficiaris, en el termini d'un mes des de l'execució del projecte en la totalitat o de les fases previstes, i en tot cas fins al 10 de novembre de l'exercici corresponent, llevat que per circumstàncies concurrents s'establisca un termini distint en la resolució de concessió de l'ajuda, hauran de justificar el compliment de les condicions imposades i la consecució dels objectius previstos en l'acte de concessió, mitjançant la presentació dels documents següents:  
a) Certificat expedit per l'interventor o secretari de la corporació, que incloga una relació detallada de les actuacions realitzades a què dóna suport la subvenció, amb indicació de cada una de les despeses incorregudes (amb identificació del creditor i el document, l'import, la data d'emissió i la data de pagament a càrrec del pressupost municipal), així com una declaració acreditativa de la realització de l'activitat i el compliment de les condicions i finalitat de la subvenció.  
b) En les subvencions per a inversions que hagueren necessitat projecte tècnic per requerir-ho la naturalesa de l'actuació o tractar-se d'inversions en obra civil, amb un import igual o superior a 50.000 euros, més IVA, es presentarà una còpia d'este, supervisat, que haurà de sotmetre's a l'informe de l'Oficina de Supervisió de Projectes o de tècnics designats per la Conselleria, acompanyat dels certificats parcials d'obra i l'acta de recepció.  
c) Una mostra de qualsevol material gràfic que s'edite o article de promoció que es distribuïsca en la realització de les activitats subvencionades, així com una mostra gràfica de la instal·lació de tanques o cartells, en cas d'ajudes a la inversió en obres.  
d) En les subvencions a estudis i projectes d'actuació se'n presentarà una còpia.  
e) Certificat expedit pel secretari o interventor de la corporació, acreditatiu de l'import, la procedència i l'aplicació dels fons propis i d'altres ajudes o ingressos amb què, a més de la subvenció, hagen sigut finançades les actuacions.  
f) Declaració responsable que acredite que el beneficiari no és deutor de la Generalitat per reintregrament de subvencions.  
Article 10. Obligacions del beneficiari  
Són obligacions del beneficiari:  
a) Complir l'objectiu, executar el projecte o realitzar l'activitat que fonamenta la concessió de les subvencions.  
b) Acreditar la realització de l'activitat, així com el compliment dels requisits i les condicions que determinen la concessió de l'ajuda.  
c) Sotmetre's a la legislació vigent en matèria de contractació en el sector públic.  
d) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
e) El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.  
f) En el cas d'ajudes a la inversió, el beneficiari haurà de destinar l'ajuda a la finalitat per a la qual es concedix la subvenció durant un període de cinc anys, en els termes previstos en l'article 31 de la Llei 38/2003, de 17 de novembre, General de Subvencions.  
g) Fer constar, de manera explícita, en la difusió de les accions subvencionades, el suport de la Conselleria d'Indústria, Comerç i Innovació i, si és el cas, del corresponent organisme europeu. Quan es realitzen obres, durant l'execució d'estes, això anterior es materialitzarà també mitjançant la instal·lació de tanques o cartells.   
h) Comunicar, en qualsevol moment de la vigència de l'expedient, i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 11. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions i terminis establits en la resolució, l'execució inadequada de part de la despesa aprovada, la insuficient justificació de la despesa i les inversions presentades en la memòria inicial o la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la no-execució o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
TÍTOL II  
Generació i difusió del coneixement  
Capítol únic  
Ajudes a la realització d'estudis   
i investigacions sobre el sector comercial  
Article 12. Accions i quanties susceptibles de suport  
Les ajudes, que no podran superar un import màxim de 30.000 euros, aniran dirigides a la realització de plans d'acció comercial que tinguen com a àmbit el sector comercial valencià i com a objecte l'anàlisi, diagnòstic i determinació d'inversions a desenvolupar en actuacions territorials d'inspiració comercial.   
Article 13. Criteris d'avaluació  
Per a l'atorgament de les subvencions es tindran en compte els aspectes següents, que seran valorats individualment per a cada sol·licitud:  
a) El grau de correlació amb les actuacions incloses en el Pla d'Acció Territorial del Comerç (PATECO): de 0 a 5 punts. Es valorarà especialment la realització d'estes activitats en àmbits territorials on no s'hagen desenvolupat anteriorment.  
b) La incidència territorial de l'estudi, així com les seues possibilitats d'aplicació a projectes en matèria d'ordenació o modernització del comerç: de 0 a 5 punts.  
c) La qualitat de la proposta, així com la reciprocitat entre el cost de l'estudi proposat i l'extensió i profunditat de l'anàlisi i la metodologia a utilitzar: de 0 a 4 punts.  
d) L'interés i la innovació en la metodologia a utilitzar, així com l'adequació a la consecució dels objectius perseguits: de 0 a 3 punts.  
e) La trajectòria de l'entitat sol·licitant, el grau de compromís amb els objectius de l'estudi i la rellevància d'este respecte als plans estratègics d'aquella: de 0 a 3 punts.  
Article 14 Requisits i documentació complementària  
1. Els estudis hauran de ser realitzats per empreses o institucions externes a l'entitat sol·licitant i no podran ser iniciats amb anterioritat a la presentació de la sol·licitud.  
2. En els estudis s'haurà d'establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació o les propostes d'actuació pertinents que s'hagen d'incorporar a les estratègies globals de l'entitat.  
3. La memòria descriptiva de l'estudi haurà d'incloure necessàriament la precisió dels objectius perseguits, les accions a desenvolupar, la durada, el pressupost detallat de l'activitat proposada, així com els mitjans i la metodologia a utilitzar i els resultats esperats.  
TÍTOL III  
Potenciació de centralitats comercials urbanes  
Capítol I  
Accions en urbanisme comercial  
Secció primera  
Disposicions comunes  
Article 15. Condicions específiques de les accions  
1. No es prendran en consideració, a efectes del càlcul de la inversió susceptible de suport, en cap dels conceptes reflectits en este capítol, les despeses de reparació o substitució, llevat que siguen conseqüència de la realització d'altres inversions considerades susceptibles de suport. Així mateix, no seran susceptibles de suport les inversions en modernització o creació d'infraestructures que no tinguen repercussió en l'activitat comercial.  
2. No es podran concedir, per a la mateixa finalitat, ajudes a equipaments i espais urbans subvencionats i que hagen assolit els límits reflectits en este capítol en el termini de cinc anys, inclòs el de vigència d'esta ordre, llevat que les inversions proposades formen part d'un projecte més ampli i siguen necessàries per a aconseguir l'homogeneïtzació de l'entorn urbà en què s'actua.  
3. Als efectes del que establix este capítol es consideraran susceptibles de suport les despeses externes en honoraris de redacció de projecte i direcció d'obres, si és el cas.  
4. El finançament no podrà superar, si és el cas, l'import real d'execució de l'obra, fins al límit màxim derivat del pressupost d'adjudicació incrementat amb l'import de l'impost sobre el valor afegit.  
Article 16. Criteris d'avaluació   
1. Per a la concessió de les subvencions es tindran en compte els següents criteris objectius, que serviran de base per a adoptar la resolució:  
a) Població del municipi: fins a 30 punts.  
b) Tractar-se de l'elaboració de propostes concretes o puntuals d'actuació: 25 punts.  
c) Tractar-se d'actuacions derivades d'un pla estratègic o proposta d'actuació que es realitze en col·laboració amb la Direcció General de Comerç i Consum i que complisca els requisits establits en l'article 19, 1, c) d'esta ordre: 10 punts.  
d) Percentatge d'activitat comercial, respecte al total d'activitats econòmiques, en l'entorn o recinte en què es pretén actuar: fins a 10 punts.  
e) Ampliació de l'espai d'ús de vianants exclusiu: fins a 10 punts.  
f) Implantació de nous servicis en equipaments de comerç físicament agrupat: fins a 5 punts.  
2. Als efectes d'este article s'entendrà per activitat econòmica qualsevol de les establides almenys en planta baixa (excepte les ubicades en mercats i galeries comercials) i amb ànim de lucre, i per activitat comercial les compreses en la secció G de la classificació nacional d'activitats econòmiques 2009, excloses les de reparació, manteniment i intermediació, segons el Reial Decret 475/2007, de 13 d'abril, pel qual s'aprova la classificació nacional d'activitats econòmiques 2009.  
Article 17. Documentació complementària  
A més de la documentació general esmentada en el títol I de la present ordre, la sol·licitud haurà d'anar acompanyada del següent:  
- Pressupostos externs o memòria valorada desglossada en partides i amb preus unitaris, acompanyada dels plans suficients per a definir la proposta.   
- El programa d'actuació que garantisca l'execució de les obres en els exercicis per als quals es concedisca la subvenció; haurà d'incloure indicació expressa de les dates previstes d'inici i finalització de les obres i del grau d'execució i els imports a què ascendirà l'execució de l'obra en cada un dels exercicis en què es concedisca la subvenció.  
- Documentació que acredite la disponibilitat del sòl o local, si es pretén la materialització d'inversions.  
- Document gràfic sobre l'estat actual, si es pretén la materialització d'inversions.  
- Relació d'activitats econòmiques, titulars i situació, que estan ubicades en l'entorn/recinte en què es planteja actuar.  
- Informe tècnic o certificat que acredite el compliment, en l'actualitat o amb les inversions plantejades, de la normativa vigent en matèria higienicosanitària, si es pretén suport per a inversions en equipaments en què es realitza activitat comercial alimentària.  
- Informe tècnic o certificat que acredite un nivell d'accessibilitat adequat, si es pretén la materialització d'inversions.  
- Pla, proposta d'actuació, estudi previ o metodologia prevista, en aquelles ajudes que ho requerisquen, que en tot cas haurà de ser realitzat per empreses o institucions externes a l'entitat sol·licitant.  
- Certificat municipal que acredite el nombre d'habitants censat al municipi.  
Secció segona  
Actuacions en equipaments de comerç físicament agrupat  
Article 18. Accions susceptibles de suport, quantia i condicions de les ajudes  
Les ajudes consistiran en la concessió de subvencions a la realització de les accions següents, amb els límits que s'indiquen:  
1) Per a la implantació, modernització, ampliació, trasllat, equipament o elaboració de propostes d'actuació i definició de projectes de modernització integral de mercats o galeries comercials, de caràcter predominantment alimentari:  
a) Fins a 15.000 euros per a la redacció d'un projecte d'actuació que, amb l'anàlisi prèvia de la situació de partida i l'estudi de necessitats actuals i futures, determine les inversions i accions a desenvolupar per a aconseguir un funcionament viable, sense noves inversions, a mitjà termini. Este projecte, almenys, haurà de determinar:  
- Diagnòstic suficient del balanç de partida entre oferta i demanda.  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.) i de l'equipament en conjunt en relació amb el seu entorn.  
- Proposta de manual d'imatge de l'equipament que afecte almenys totes les zones comunes.  
- Proposta raonada i concreta sobre els punts següents:  
- Punts de venda a mantenir, mix comercial i distribució d'estos després de la inversió en l'equipament, tenint en compte en la reorganització de l'espai la concentració de l'oferta i la creació de nous servicis.  
- Instruments legals que en regulen el funcionament d'acord amb les inversions a realitzar, així com el seu ús i manteniment posteriors, amb definició del sistema de gestió a seguir amb la participació dels comerciants.  
- Accions complementàries a desenvolupar per a assegurar la viabilitat de la inversió: formació, promoció comercial, implantació de nous servicis, etc.  
- Inversions a realitzar quant a: obra civil, equipament, introducció de noves tecnologies o servicis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, etc. Les solucions tècniques plantejades es faran tenint en compte l'activitat econòmica a desenvolupar en estos equipaments comercials i el seu manteniment futur.  
Si a més el projecte d'actuació inclou l'estudi de consum energètic de les instal·lacions del mercat, de manera que amb les inversions que es plantegen se satisfacen els nivells de confort adequats per a l'activitat comercial que es desenvolupa en el mercat, la subvenció podrà arribar al límit de 20.000 euros, i en el cas que es tracte únicament este punt, la subvenció serà de fins a 6.000 euros.  
b) Fins a 245.000 euros, si es consideren les inversions a realitzar com a conseqüència de la realització d'un projecte d'actuació previ (que haurà d'aportar-se en cas de no estiga en poder de la Conselleria) que complisca almenys els requisits esmentats en el punt a) d'este article.  
c) Fins a 100.000 euros, per a les inversions en obra civil, equipament o instal·lacions, sempre que no es complisquen els requisits fixats en el punt anterior. Si hi ha projecte d'actuació previ i este ha sigut subvencionat per esta conselleria, seran susceptibles de suport únicament aquelles inversions que no entren en contradicció amb les especificacions contingudes en el projecte, ni dificulten o condicionen la seua aplicació futura.  
2) Per a l'adequació de les infraestructures específiques per a l'exercici de la venda no sedentària, es fixen les ajudes següents:  
a) Fins a 8.000 euros per a la definició d'un projecte d'actuació que especifique les inversions a realitzar en mercats de venda no sedentària que es realitzen de forma periòdica (almenys setmanal) en els centres urbans.   
El projecte haurà de preveure, almenys, els aspectes següents:  
- Grandària i composició de l'oferta.  
- Ubicació i distribució d'esta.  
- Definició dels llocs i de les característiques que complirà l'espai en què s'ubique.  
- Determinació de les inversions necessàries per al desenvolupament harmònic i ordenat de l'activitat comercial.  
- Definició de les inversions complementàries com ara instal·lació elèctrica, lavabos i altres aspectes vinculats a l'activitat.  
- L'activitat exercida en estos mercats no podrà estar vinculada a activitats sectorials, períodes festius o celebracions específiques.  
b) Fins a 70.000 euros, per a les inversions vinculades directament a l'activitat comercial a realitzar com a conseqüència de la redacció d'un projecte d'actuació previ que complisca els requisits fixats en l'apartat anterior (que haurà d'aportar-se en cas que no estiga en poder de la Conselleria).  
Secció tercera  
Urbanisme en eixos comercials  
Article 19. Accions susceptibles de suport, quantia i condicions de les ajudes  
1. Les ajudes consistiran en la concessió de subvencions per a la realització de les següents inversions en urbanisme comercial, destinades a la creació o modernització d'espais urbans adaptats a l'ús per a vianants-comercial, amb els límits que s'indiquen:  
a) Fins a 240.000 euros del cost de les inversions derivades de la realització de projectes per a l'adequació a l'ús preferent per a vianants d'espais urbans concrets on hi haja, almenys, un 25 per cent d'activitat comercial, i amb un espai, si és el cas, no superior a 4 metres d'amplària per a ús de vehicles (a estos efectes no es computarà l'espai limitat, reservat i restringit a càrrega i descàrrega, si b'hi haguera). Amb esta finalitat, haurà d'acreditar-se que hi ha ampliació de l'espai destinat a l'ús de vianants exclusiu i aportar una proposta tècnica de normes d'ús i manteniment de l'espai en què es proposa actuar, que haurà de preveure, almenys, els aspectes següents: publicitat (tendals, ombrel·les, rètols, marquesines, etc.), senyalètica, il·luminació, tractament de residus, càrrega i descàrrega, etc.   
b) Fins a 100.000 euros del cost de la realització d'inversions en instal·lacions, senyalètica, enllumenat o mobiliari urbà destinades a la millora del confort espacial i de l'ús de vianants, sempre que hi haja, almenys, un 25 per cent d'activitats comercials (en este cas en el mesurament s'exclouran també els edificis no susceptibles d'albergar activitat econòmica privada).  
c) Inversions derivades de plans estratègics d'actuació comercial realitzats en col·laboració amb la Direcció General de Comerç i Consum:  
- Fins a 10.000 euros per a l'elaboració de propostes puntuals i específiques d'actuació comercial, en desplegament del pla estratègic inicial, que concreten la materialització de les estratègies determinades en este.   
- Fins a 240.000 euros per a les inversions derivades de l'adaptació de l'espai urbà a la seua funcionalitat comercial, definides en el pla inicial o propostes específiques, que s'aportaran.   
2. Als efectes d'acreditar l'activitat comercial en la densitat assenyalada, si és el cas, en cada apartat, s'haurà d'aportar pla a escala amb indicació de les mides sobre la línia de façana en planta baixa (en l'estat en què es troba en la data de presentació de la sol·licitud) i excloent-hi vials i jardins.  
Secció quarta   
Propostes d'actuació en comerç rural  
Article 20. Accions i quanties susceptibles de suport  
1. Les ajudes aniran destinades a la realització de les següents actuacions específiques en municipis o nuclis poblacionals del medi rural de la Comunitat Valenciana, amb un límit de 65.000 euros, en cada cas:  
a) Inversions necessàries per a la implantació o adaptació funcional de l'espai on es pretenga desenvolupar l'activitat de venda de productes d'alimentació i complementaris de caràcter no sedentari, amb especial atenció a la dotació de servicis comuns com ara subministrament d'aigua, d'energia elèctrica etc. i totes les inversions que siguen necessàries perquè l'activitat comercial es desenvolupe amb estricte compliment de totes les reglamentacions, així com en condicions competitives quant a imatge i instal·lacions.  
b) Adequació de local comercial i el seu equipament per a destinar-lo a la venda d'alimentació, sempre que no hi haja oferta comercial concurrent en la població.  
2. Per a les inversions previstes en el punt anterior serà requisit necessari que la població siga inferior a 3.000 habitants per a les previstes en el punt a), i a 500 per a les fixades en el punt b).  
Capítol II  
Promoció del comerç urbà  
Article 21. Requisits del beneficiari  
Podran accedir a les ajudes previstes en el present capítol, els ajuntaments en el territori dels quals hi haja un model de centre comercial urbà, gestionat a través d'una gerència professional en qualsevol de les fórmules jurídiques existents.  
Article 22. Accions i quanties susceptibles de suport  
Les ajudes es destinaran a la realització d'accions de comunicació, publicitat i imatge del comerç urbà, amb el límit de 25.000 euros.  
Article 23. Criteris d'avaluació  
Per a l'atorgament de les subvencions es tindran en compte els següents criteris, que seran valorats individualment per a cada sol·licitud:  
a) Existència d'un acord formalitzat amb l'entitat gestora del centre comercial urbà: 50 punts si s'aporta, i 0 punts en cas contrari.  
b) Relació entre la inversió susceptible de suport i el nombre d'establiments existents en l'àrea del centre comercial urbà: fins a 20 punts.  
Article 24. Requisits i documentació complementària  
1. La població del municipi haurà de superar els 30.000 habitants segons l'últim cens publicat per l'Institut Nacional d'Estadística en la data publicació de la present convocatòria.  
2. A més de la documentació general esmentada en el títol I d'esta ordre, haurà d'adjuntar-se a la sol·licitud la documentació següent:  
- Relació numerada dels establiments inclosos en l'àrea del centre urbà, amb indicació del nom comercial, titular, adreça i activitat econòmica que s'exercix en cadascun.  
- Pla del municipi on quede delimitat el perímetre del centre comercial urbà i s'ubique cada un dels establiments inclosos en la relació anterior, mitjançant la indicació sobre el pla del número assignat en la dita relació.  
Capítol III  
Promoció de fires comercials de la Comunitat Valenciana  
Article 25. Requisits del beneficiari  
Podran acollir-se a les ajudes contingudes en este capítol les entitats locals que organitzen fires comercials locals i comarcals sempre que complisquen els requisits establits en l'article 7 del Decret 40/1998, de 31 de març, del Govern Valencià, sobre Fires Comercials de la Comunitat Valenciana.  
Article 26. Accions i quanties susceptibles de suport  
1. Les ajudes es destinaran a atendre les despeses derivades de les següents accions de promoció del certamen o manifestació firal, amb un límit de 12.000 euros, i sempre que el pressupost mínim elegible supere els 3.000 euros:  
a) Publicitat en mitjans de comunicació (premsa, ràdio, televisió, Internet i suports publicitaris fixos i mòbils).  
b) Disseny, producció i edició de cartells, catàlegs, fullets, revistes i logotips de la fira.  
c) Retolació, il·luminació publicitària i contractació de servicis de megafonia.  
d) Servicis de vigilància, seguretat i neteja.  
2. Se n'exclouen com a despeses susceptibles de suport les derivades de la creació i el desenvolupament de pàgines web i qualssevol altres conceptuades com a inversió.  
3. No serà considerada activitat subvencionable, als efectes de les ajudes regulades en este capítol, qualsevol manifestació que sota la denominació de fira, empare activitats populars, socials, mostres d'estocs, d'oportunitats, així com mercats medievals i qualsevol altra activitat que segons el criteri de la Comissió de Suports a la Comercialització no contribuïsca a la dinamització comercial de la localitat o de la seua comarca.  
Article 27. Criteris d'avaluació  
Per a la concessió de les ajudes sol·licitades es valoraran els criteris que s'indiquen a continuació:   
a) L'evolució de la manifestació firal, que haurà de ser justificada i desenvolupada degudament en la memòria: de 0 a 30 punts.  
b) La trajectòria i l'actuació del sol·licitant en convocatòries anteriors: de 0 a 30 punts.  
c) La incidència territorial de l'exposició o manifestació firal: de 0 a 20 punts.  
d) El nombre i la procedència geogràfica dels expositors: de 0 a 20 punts.  
Article 28. Documentació complementària  
A més de la documentació general esmentada en el títol I d'esta ordre, haurà d'adjuntar-se a la sol·licitud una declaració responsable descriptiva de l'última manifestació firal organitzada per l'entitat sol·licitant.  
Capítol IV  
Agències per al foment de la innovació comercial. AFIC  
Article 29. Beneficiaris de les ajudes  
Podran ser beneficiaris de les ajudes regulades en el present capítol les entitats locals de la Comunitat Valenciana.  
Article 30. Accions i quanties susceptibles de suport  
Seran susceptibles de suport les actuacions de les agències per al foment de la innovació comercial que tinguen com a objecte el foment de la innovació i la utilització de noves tecnologies, la qualitat i l'excel·lència en el servici, la prestació de servicis d'assistència tècnica al comerç i la generació i difusió de coneixement especialitzat en el sector comercial, a través de les següents actuacions i amb els límits que s'indiquen:  
1. Manteniment de l'estructura de personal de les agències per al foment de la innovació comercial (AFIC), amb un límit de 12.000,00 euros.  
2. La coordinació i realització d'actuacions de promoció de les àrees comercials urbanes, amb un límit de 10.000,00 euros.  
3. Realització de les activitats generades com a Xarxa AFIC que s'especifiquen a continuació. La suma de les subvencions d'este apartat tindrà un límit de 6.000,00 euros.  
a) L'accés i gestió d'informació especialitzada i a bases de dades en matèria de comerç.  
b) L'actualització de dades del comerç local.  
c) El desenvolupament, implantació i actualització de la marca AFIC.  
d) L'actualització i el manteniment de programes i eines telemàtiques de gestió.  
e) El desenvolupament d'actuacions en matèria de qualitat.  
f) L'allotjament i desplaçament dels tècnics de les AFIC a activitats tècniques i formatives d'interés per al sector comercial.  
g) La participació en projectes europeus de cooperació amb altres entitats relacionades amb el comerç local.  
4. La realització de sessions de treball i reunions informatives generades com a Xarxa AFIC, així com les despeses de transport, allotjament i manutenció que amb ocasió de les sessions i reunions s'originen als assistents i coordinadors, amb un límit de 12.000,00 euros.  
5. La potenciació de sistemes informàtics que possibiliten la connexió en xarxa de les agències per al foment de la innovació comercial entre si, o amb altres organismes o centres de gestió directament relacionats amb el sector de la distribució comercial, i que represente una millora en la gestió i prestació de servicis, amb un límit de 2.000,00 euros   
Article 31. Criteris d'avaluació  
Per a la concessió de les ajudes sol·licitades es valoraran els criteris que s'assenyalen a continuació:   
a) Trajectòria dels últims 3 anys dins de la Xarxa AFIC: fins a 40 punts.  
b) Execució pressupostària de les subvencions rebudes en els últims 3 anys: fins a 30 punts.  
c) Temps de pertinença a la Xarxa AFIC: fins a 30 punts segons l'escala següent:  
- Fins a 1 any: 30 punts  
- Més d'1 anys i fins a 2 anys: 20 punts  
- Més de 2 anys i fins a 3 anys: 10 punts  
- Més de 3 anys: 0 punts  
DISPOSICIONS ADDICIONALS  
Primera. Documentació en poder de l'administració  
1. En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar el número d'expedient, la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
Segona. Cofinançament europeu  
1. Les ajudes previstes en la present ordre podran estar cofinançades pel Fons Europeu de Desenvolupament Regional.  
2. En el supòsit d'ajudes cofinançades amb fons comunitaris, s'aplicarà el procediment establit en la present ordre, i caldrà adequar-se a les especialitats i complir els requisits que si és el cas es determinen en relació amb estes.  
3. La publicitat de les esmentades ajudes haurà de realitzar-se d'acord amb la normativa comunitària en la matèria.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 6 d'abril de 2010  
El conseller d'Indústria, Comerç i Innovació  
i vicepresident primer del Consell,  
VICENTE RAMBLA MOMPLET